रांची, भारतीय गौ रक्षा दल के प्रदेश संयोजक और भाजपा सूचना प्रकोष्ठ के प्रदेश सह संयोजक बलवंत कुमार यादव ने कहा है कि झारखंड में गौ हत्यारों को कानून के शिकंजे में डालने के लिये पूरे प्रदेश में अभियान चलाया जायेगा। अब किसी भी कीमत पर गौ हत्यारों को जेल के अंदर करने के लिये अभियान में तेजी लायी जायेगी। श्री यादव ने कहा है कि झारखंड से प्रतिमाह लाखों की संख्या में गौ वंश की तस्करी दूसरे प्रांतों और बांग्लादेश में किया जा रहा है। उन्होंने कहा कि गौ रक्षा दल के पांच हजार सक्रिय कार्यकर्ताओं ने यह प्रण लिया है कि झारखंड में गौ हत्या पर प्रतिबंध लगाने और गौ हत्यारों को पकड़वाने के लिये युध्दस्तर पर अभियान छेड़ा जायेगा। श्री यादव ने मुख्यमंत्री रघुवर दास की ओर से झारखंड में गौ हत्या पर पूर्ण प्रतिबंध लगाने का स्वागत करते हुए इस मामले में सरकार के साथ खड़े होने का दावा किया है। पूर्व की अर्जुन मुंडा की सरकार ने 2005 में ही झारखंड विधानसभा में गौ हत्या पर पूर्ण रूप से प्रतिबंध लगाने के लिय गौ हत्या निषेध कानून लाया था। लेकिन प्रशासन की लापरवाही के कारण अब तक गौ तस्कर खुलेआम हमारी गौ माता की हत्या करा रहे थे। प्रशासन ने कभी भी गौ हत्या कानून के प्रति अपनी गंभीरता नहीं दिखायी है। लेकिन मुख्यमंत्री रघुवर दास ने जिस तरह से व्यक्तिगत तौर पर गंभीरता दिखाते हुए जिलों के सभी डीसी और एसपी को पत्र लिखकर विशेष निर्देश दिये हैं इससे गौ भक्तों को आशा जगी है कि हमारी गौ माता की अब रक्षा हो पायेगी। राज्य सरकार का यह कदम हमारी संस्कृति और विरासत की रक्षा की दिशा में मील का पत्थर साबित होगा।